អតីត​អ្នក​នាំ​សារ​របស់​ ប៉ុល​ ពត ​បាន​ស្លាប់​ដោយ​ជំងឺ
លោក​ឆាំង យុ​ នាយក​មជ្ឈមណ្ឌល​ឯកសារ​កម្ពុជា​គិតថា​ការ​ស្លាប់​របស់​លោក​ភី ភួន ​ជា​ការ​បាត់​បង់​សាក្សី​សំខាន់​ម្នាក់​ក្នុង​រឿង​រ៉ាវ​សម័យ​ខ្មែរ​ក្រហម។
ភ្នំពេញ — លោក ភី ភួន អតីតកងការពាររបស់ ប៉ុល ពត ជាជនជាតិចារ៉ាយ បានទទួលមរណភាពនៅព្រឹកព្រលឹមថ្ងៃអាទិត្យដោយជំងឺលើសឈាម។ លោក រចឹម ទន់ ហៅ ភី ភួន បានឡើងសម្ពាធឈាមខ្លាំងនៅព្រឹកព្រហាមហើយគាត់បានស្លាប់នៅវេលាម៉ោង១និង៣០នាទីភ្លឺក្នុងអាយុ៦៨ឆ្នាំនៅក្នុងភូមិដូង ឃុំម៉ាឡៃ ស្រុកម៉ាឡៃ ខេត្តបន្ទាយមានជ័យ។ លោក សួង ស៊ីគឿន អតីតអ្នកនាំពាក្យក្រសួងការបរទេសនៃសម័យកម្ពុជាប្រជាធិបតេយ្យរបស់ខ្មែរក្រហមបានឲ្យដឹងថាលោក ភី ភួន មានជំងឺទឹកនោមផ្អែមនិងលើសឈាមជាប់នឹងខ្លួន។ «ព្រឹកមិញម៉ោង១កន្លះ។គឺភ្លាមៗដឹកទៅពេទ្យមិនទាន់។ គាត់ឡើងឈាមដាច់សរសៃខួរក្បាលហើយគាត់មានជំងឺទឹកនោមផ្អែមនិងជំងឺលើសឈាម»។ លោក ភី ភួន ឬ រចឹម ទន់ ហៅចៀម បានចូលក្នុងចលនាតស៊ូជាមួយខ្មែរក្រហមនៅឆ្នាំ១៩៦៣នៅក្នុងខេត្តរតនគិរីដែលជាស្រុកកំណើតរបស់លោក។ លោកគឺជាអង្គរក្សឬកងការពាររបស់ប៉ុល ពត មេស្ថាបនិករបបខ្មែរក្រហមផងនិងជាអ្នករត់សំបុត្រពីប៉ុល ពតទៅឲ្យមេដឹកនាំខ្មែរក្រហមដទៃទៀតដូចជាអៀង សារី សោ ភឹម និងតា ម៉ុក ជាដើម។ តាមគម្រោងលោកត្រូវរៀបចំនឹងចេញដំណើរទៅខេត្តរតនគិរីនៅថ្ងៃអាទិត្យទី១២ខែមេសាដើម្បីចូលរួមពិធីចូលឆ្នាំខ្មែរជាមួយសាច់ញាតិ។ លោក ភី ភួន ធ្លាប់ធ្វើជាភ្នាក់ងារសម្របសម្រួលមួយរូបដើម្បីអូសទាញកងទ័ពខ្មែរក្រហមក្នុងខេត្តចំនួនប្រាំបួនឲ្យចុះចូលជាមួយរដ្ឋាភិបាលក្រោយពីអៀង សារី និងលោកអ៊ី ឈាន បានចុះចូលជាមួយរដ្ឋាភិបាលនៅខេត្តប៉ៃលិននៅឆ្នាំ១៩៩៦។ លោកបានក្លាយជាសមាជិកនៃក្រុមប្រឹក្សាស្រុកម៉ាឡៃហើយលោកធា្លប់បានចូលផ្តល់សក្ខីកម្មក្នុងការកាត់ទោសក្នុងសំណុំរឿង០០២កាលពីឆ្នាំ២០១២។ លោកសួង ស៊ីគឿន សម្តែងការសោកស្តាយចំពោះអតីតអ្នកតស៊ូក្នុងចលនាជាមួយគ្នានេះ។ «លោកស្តាយណាស់ពីព្រោះគាត់ជាតំណាងម្នាក់របស់អ្នកតស៊ូនៃបក្សកុម្មុយនិស្តកម្ពុជាប្រជាធិបតេយ្យដែលគេហៅធម្មតាថាជាខ្មែរក្រហម។ ទី១គាត់ជាជនជាតិចារ៉ាយដែលចាប់តស៊ូពេលដែលលោកប៉ុល ពតនិងលោកអៀង សារី ចាប់ផ្តើមបដិវត្តន៍នៅរតនគិរី គាត់ចូលតស៊ូចាប់ពីពេលនោះមក។ ទី២ គាត់ជាយុទ្ធជនអង់អាចក្លាហានណាស់។គាត់មានស្មារតីទទួលខុសត្រូវហើយឆ្លាតបើទោះជាគាត់មិនបានចូលសាលារៀនចេះដឹង ប៉ុន្តែឈ្លៀសវៃនិងមានចិត្តទូលាយ។ ម្យ៉ាងវិញទៀតខួរក្បាលគាត់ចាំបានល្អណាស់។ កន្លែងណាដែលគាត់ទៅ ទាំងថ្ងៃខែ ទីកន្លែងគាត់ចាំបានទាំងអស់»។ លោកឆាំង យុ នាយកមជ្ឈមណ្ឌលឯកសារកម្ពុជាគិតថាការស្លាប់របស់លោកភី ភួន ជាការបាត់បង់សាក្សីសំខាន់ម្នាក់ក្នុងរឿងរ៉ាវសម័យខ្មែរក្រហម។ «សាក្សីសំខាន់ៗ(ស្លាប់)ទៅម្តងមួយៗហើយតុលាការហាក់ដូចជាមិនមានល្បឿនស្មើនឹងការបាត់បង់របស់សាក្សី។ នេះជាការព្រួយបារម្ភរបស់យើង។យើងបានសាក្សីល្អៗដែរតែយើងចេះតែបណ្តោយឲ្យបាត់បង់ហាក់ដូចជាយើងមិនលះបង់ទៅនឹងការប្តេជ្ញាចិត្តរបស់យើង»។ តាមគម្រោងសពរបស់អតីតកងការពារនិងជាអ្នកនាំសាររបស់ប៉ុល ពត លោកភី ភួន នឹងត្រូវបូជាថ្ងៃពុធទី១៥ ខែមេសាដោយរង់ចាំសាច់ញាតិមកពីខេត្តរតនគិរី៕